23.9.2022
MT
Il-Ġurnal Uffiċjali tal-Unjoni Ewropea
C 365/1
I (Riżoluzzjonijiet, rakkomandazzjonijiet u opinjonijiet)
RIŻOLUZZJONIJIET
IL-KUMITAT EKONOMIKU U SOĊJALI EWROPEW IL-570 SESSJONI PLENARJA TAL-KUMITAT EKONOMIKU U SOĊJALI EWROPEW – INTERACTIO, 15.6.2022–16.6.2022
Riżoluzzjoni tal-Kumitat Ekonomiku u Soċjali Ewropew dwar “L-Ukrajna minn għajnuna għal rikostruzzjoni proposti mis-soċjetà ċivili Ewropea” (2022/C 365/01)
Bażi legali
Artikolu 52(4) tar-Regoli ta’ Proċedura
Adottata fil-plenarja
16.6.2022
Sessjoni plenarja Nru
570
Riżultat tal-votazzjoni (favur/kontra/astensjonijiet)
206/2/2
Messaġġi prinċipali 1.
Status ta’ kandidat tal-UE lill-Ukrajna.
Il-KESE jappella lill-Kunsill Ewropew jagħti lill-Ukrajna l-istatus ta’ kandidat għas-sħubija fl-UE fil-laqgħa tiegħu fit-23 u l-24 ta’ Ġunju 2022.
Jeħtieġ li l-istatus ta’ kandidat lill-Ukrajna jingħata mingħajr detriment għall-proċess ta’ adeżjoni tal-Balkani tal-Punent li għaddej bħalissa.
Il-KESE huwa favur l-istabbiliment ta’ sistema ta’ passi gradwali ta’ integrazzjoni bbażata fuq it-twettiq tal-acquis communautaire.
2.
Is-soċjetà ċivili Ewropea tesprimi solidarjetà mal-Ukrajna u l-poplu Ukren.
Is-soċjetà ċivili rreaġixxiet minnufih u b’mod effiċjenti, u skattat mobilizzazzjoni unika taċ-ċittadini fil-livell lokali.
L-assistenza umanitarja għandha tiżdied u għandha tiġi żborżata b’appoġġ dirett għall-organizzazzjonijiet tas-soċjetà ċivili.
L-NGOs speċjalizzati, flimkien mal-organizzazzjonijiet tas-soċjetà ċivili, għandhom ikunu involuti b’mod ġenwin fl-ipprogrammar u l-monitoraġġ tal-assistenza umanitarja tal-UE u dik nazzjonali.
3.
L-għoti ta’ perspettiva lir-refuġjati.
Il-Kumitat jitlob li r-refuġjati jingħataw l-istess drittijiet bħaċ-ċittadini tal-UE f’dak li għandu x’jaqsam mal-kura tas-saħħa u l-aċċess għas-suq tax-xogħol (ir-rikonoxximent tal-kwalifiki, l-aċċess għas-servizzi tal-aġenziji tal-impjieg, il-korsijiet tal-lingwa, is-sistemi tas-saħħa u tal-edukazzjoni), li t-tnejn li huma huma essenzjali biex jiġi evitat il-faqar li qed jiżdied fost ir-refuġjati.
L-imsieħba soċjali jistgħu, permezz ta’ negozjar kollettiv u miżuri ad hoc, jgħinu biex jintegraw lill-ħaddiema u jżommuhom milli jkunu soġġetti għall-isfruttament u d-dumping soċjali.
Il-Kumitat jagħmel enfasi partikolari fuq ir-rwol li jaqdu l-organizzazzjonijiet tas-soċjetà ċivili biex jipproteġu u jintegraw mill-ġdid gruppi vulnerabbli li spiss jintesew: il-minorenni mhux akkumpanjati, it-tfal separati u tfal minn ambjenti ta’ kura istituzzjonali, il-persuni b’diżabilità, il-minoranzi Rom u l-vittmi ta’ vjolenza sesswali.